
2014 m. gegužės 7 d. pranešimas 
VVSK svarstė Vietos bendruomenių savivaldos 2013-2015 metų programos įgyvendinimą
Šiandien Valstybės valdymo ir savivaldybių komitetas, vykdydamas parlamentinę kontrolę, posėdyje išklausė Socialinės apsaugos ir darbo ministerijos informaciją apie Lietuvos Respublikos socialinės apsaugos ir darbo ministrės 2013 m. vasario 25 d. įsakymu Nr. A1-71 patvirtintos Vietos bendruomenių savivaldos 2013–2015 metų programos įgyvendinimą. Programos tikslas – bendradarbiaujant su savivaldybėmis (ir seniūnijomis) suteikti vietos bendruomenėms galimybę priimti sprendimus dėl tų bendruomenių viešiesiems poreikiams skirtų lėšų panaudojimo socialinėje, kultūrinėje, švietimo, aplinkosaugos ir kt. srityse. Komiteto nariai aptarė šios programos įgyvendinimo organizavimą, finansavimą ir kontrolę (stebėseną, įgyvendinimo vertinimą), atliekant šios programos įgyvendinimo apraše ministerijai ir savivaldybėms nustatytas funkcijas. Komiteto nariai diskutavo apie 2013 metais gautus faktinius rezultatus (lyginant su lauktais rezultatais), programos įgyvendinimo metu kilusias problemas, jų priežastis ir pasiūlymus problemoms spręsti. 

Be kitų pasiūlymų Socialinės apsaugos ir darbo ministerijai Komitetas pasiūlė papildyti Vietos bendruomenių savivaldos 2013–2015 metų programos įgyvendinimo aprašą nauja nuostata, nustatančia, kad ne mažiau kaip 1/3 vietos bendruomenės tarybos narių sudarytų seniūnaičiai.
Posėdyje Komitetas taip pat pritarė Vyriausybės 2013 metų veiklos ataskaitai bei apsvarstė visą eilę kitų svarbių klausimų.

